Amy Brennemanová

Amy Frederica Brennemanová (neprechýlene Amy Frederica Brenneman; * 22. jún 1964, New London, Connecticut, USA) je americká herečka a producentka, ktorá sa preslávila úlohou Amy Gray v televíznom seriáli Sudkyňa Amy (19992005), pričom získala za túto rolu tri nominácie na Zlatý glóbus.

 Detstvo a mladosť 

Brennemanová sa narodila v meste New London, v štáte Connecticut. Jej matka bola sudkyňou najvyššieho súdu štátu Connecticut, a jej otec bol právnik v oblasti životného prostredia. Matka Brennemanovej je židovka a ako dospelá vstúpila do kongregacionalistickej cirkvi. Jej otec, ktorý mal anglický, írsky a švajčiarsky pôvod, pochádzal z protestantského prostredia.

Brennemanová vyrastala v meste Glastonbury v štáte Connecticut, kde sa ako tínedžerka venovala divadlu. V roku 1987 promovala na Harvardovej univerzite, kde sa špecializovala na religiózne štúdiá. Počas štúdia na Harvarde spoluzaložila Cornerstone Theatre Company, s ktorou cestovala po USA niekoľko rokov po ukončení štúdia.

 Kariéra 

Brennemanová začala svoju kariéru v krátkodobom televíznom seriáli Middle Ages v roku 1992. Nasledujúci rok bola obsadená do svojej prvej hlavnej úlohy v policajnom televíznom seriáli Newyorskí policajti, v ktorom si zahrala po boku Davida Carusa a Dennisa Franza. V roku 1994 bola Brennemanová za svoj herecký výkon nominovaná na cenu Emmy za najlepšiu herečku vo vedľajšej úlohe v dramatickom seriáli a v nasledujúcom roku za vynikajúcu hosťujúcu herečku. 

Po odchode z televízneho seriálu Newyorskí policajti sa Brennemanová začala zaujímať o film. V roku 1995 sa Brennemanová pripojila k hereckému obsadeniu ako Robert De Niro, Al Pacino, Mykelti Williamson, Ashley Judd, Val Kilmer a Ted Levine vo filme Neľútostný súboj. O rok neskôr, získala hlavnú ženskú úlohu po boku Sylvestra Stalloneho v katastrofickom thrilleri Denné svetlo.

V rokoch 1998 až 1999 hosťovala v sitkome Frasier, kde stvárnila rolu Faye Moskowitz. V roku 1999 sa Brennemanová stala tvorcom a zároveň aj výkonnou producentkou vlastného televízneho seriálu Sudkyňa Amy, v ktorom hrala hlavnú postavu. Koncept televízneho seriálu bol založený na skutočných skúsenostiach jej matky, Frederici Brenneman. Televízny seriál získal pozitívne recenzie.  Za svoj herecký výkon v televíznom seriáli získala tri nominácie na ocenenie Zlatý glóbus. V roku 2002 jej bola udelená cena Women in Film Lucy Award ako uznanie jej excelentnosti a inovácie v jej tvorivých dielach, ktoré zlepšili vnímanie žien prostredníctvom televízie.

V roku 2003 si zahrala po boku hercov ako Joan Allen a J.K. Simmons vo filme Off the Map, ktorý režíroval Campbell Scott. V roku 2005 hrala vo filme Nine Lives, pričom za svoj herecký výkon si odniesla na Locarno International Film Festival, cenu pre najlepšiu herečku. 

V rokoch 2007 až 2013 bola obsadená do televízneho seriálu Private Practice, čo bol spin-off televízneho seriálu Klinika Grace. Po skončení seriálu, získala jednu z hlavných postáv v televíznom seriáli The Leftovers, ktorý sa natáčal v rokoch 2014 až 2017. Medzitým hosťovala v televíznych seriáloch ako Kráľovstvo či Viceprezident(ka).

V roku 2021 si po boku Lily Rabe zahrala v minisérii Tell Me Your Secrets. V rovnakom roku si zahrala v dráme Sweet Girl.

V rokoch 2022 až 2024 účinkovala po boku hercov ako Jeff Bridges a John Lithgow v televíznom seriáli Starý chlap.

 Súkromný život 

V roku 1995 sa Brennemanová vydala za režiséra Brada Silberlinga na záhrade, v dome svojich rodičov. Spoločne majú dve deti, dcéru a syna. 

Brennemanová patrí k episkopálnej cirkvi. V roku 2006 podpísala petíciu „Mali sme potraty“, ktorú zverejnil časopis Ms. Magazine. Petícia obsahovala vyhlásenia viac ako 5000 žien, ktoré podstúpili potrat a otvorene stáli za svojím rozhodnutím.

Dňa 28. februára 2007 sa zúčastnila benefičného čítania The Gift of Peace na podporu návrhu vytvoriť na úrovni americkej vlády Ministerstvo mieru. Medzi účinkujúcimi boli aj Ed Asner, Barbara Bain, Wendie Malick a ďalší.

V roku 2008 bola nominovaná na miesto v národnej správnej rade Screen Actors Guild (SAG) za platformu Unite for Strength a vo voľbách toho istého roku, 18. septembra uspela.

Brennemanová je tiež aktívnou zástankyňou sprísnenia legislatívy o kontrole zbraní. V roku 2009 organizovala galavečer Target for a Safe America pre Brady Center to Prevent Gun Violence, ktorý podporuje prísnejšie zákony o zbraniach a obmedzenie ich vlastníctva.

 Iné projekty 

 Externé odkazy 



 Zdroj 

Kategória:Filmové herečky USA
Kategória:Televízne herečky USA
Kategória:Dabingové herečky USA
Kategória:Osobnosti USA írskeho pôvodu
Kategória:Osobnosti USA anglického pôvodu
Kategória:Osobnosti USA židovského pôvodu
Kategória:Osobnosti z Connecticutu
Kategória:Feministky USA